b'\n_START_ARTICLE_\nMedicinske vede\n_START_PARAGRAPH_\nMedicinske vede se ukvarjajo z zdravjem ljudi in \xc5\xbeivali. Po eni strani se ukvarjajo s preu\xc4\x8devanjem in raziskavami zdravja ljudi in \xc5\xbeivali ter z uporabo tega znanja za izbolj\xc5\xa1anje zdravja ter prepre\xc4\x8devanje in zdravljenje bolezni, po drugi strani pa se ukvarjajo s temeljnim razumevanjem delovanja \xc4\x8dlove\xc5\xa1kega ali \xc5\xbeivalskega organizma. Pri svojem delu se medicinske vede opirajo tudi na izsledke na drugih sorodnih podro\xc4\x8djih, kot so biokemija, farmakologija, genetika, mikrobiologija,..._NEWLINE_Zdravje je ve\xc4\x8d kot le odsotnost bolezni. Po definiciji Svetovne zdravstvene organizacije je zdravje\xc2\xa0\xc2\xbbstanje popolnega fizi\xc4\x8dnega, mentalnega in socialnega blagostanja in ne le prete\xc5\xbena odsotnost bolezni ali bete\xc5\xbenosti.\xc2\xab_NEWLINE_Med mnogimi panogami humane medicine so najbolj znane medicina, zdravstvena nega, babi\xc5\xa1tvo in stomatologija; zdravljenje dopolnjujejo tudi razne terapije za povrnitev normalne aktivnosti, kot so fizioterapija, delovna terapija ipd. Z zdravljenjem \xc5\xbeivali se ukvarja veterinarska medicina.'